พรีเมียร์แจกกำไร146%
ราคายูเรกา 2.25 บาท ขาย 1820 ก.พ..
15 ก.พ. 2556

ราคายูเรกา 2.25 บาท ขาย 1820 ก.พ.. 
‘เพซอีสต์โคสท์’รอ กลต.อนุมัติ.หุ้นสดใสหนุน PPP เทรดวันสนั่นแจกกำไร 146% ยูเรกาจ่อขาย เพซและอีสต์โคสท์ รอ ก.ล.ต.อนุมัติ
บริษัท พรีเมียร์ โพรดักส์ (PPP) เข้าซื้อขายวันแรกในตลาดหลักทรัพย์แห่งประเทศไทย (SET) เมื่อวันที่ 14 ก.พ. 2556 สร้างผลตอบแทนให้นักลงทุน 146% มาปิดที่ 12.30 บาทต่อหุ้น จากราคาจองหุ้นละ 5 บาท มูลค่าการซื้อขายรวม 1,909.44 ล้านบาท โดยเปิดการซื้อขายที่ระดับราคา 14 บาท เพิ่มขึ้น 180% ก่อนจะปรับขึ้นมาทำราคาสูงสุดของวันที่ 14.90 บาท 
นายสุรเดช บุณยวัฒน ประธานเจ้าหน้าที่บริหาร PPP กล่าวว่า บริษัทมีทิศทางการเติบโตต่อเนื่องและมั่นคงในระยะยาว โดยเฉพาะในปี 2556 จะเห็นการเติบโตโดดเด่นหลังรับรู้รายได้จากโรงไฟฟ้าพลังงานแสงอาทิตย์เพิ่มอีก 2 โรง 
นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส ผู้จัดการจัดจำหน่ายและรับประกันการจัดจำหน่ายหุ้นสามัญเพิ่มทุนของ บริษัท ยูเรกา ดีไซน์ (EUREKA) เปิดเผยว่า บริษัทได้กำหนดราคาเสนอขายหุ้นสามัญเพิ่มทุนให้กับประชาชนเป็นครั้งแรก (IPO) จำนวน 50 ล้านหุ้น มูลค่าที่ตราไว้ (พาร์) หุ้นละ 0.50 บาท ในราคาหุ้นละ 2.25 บาท จะเปิดขายระหว่างวันที่ 1820 ก.พ.นี้ และคาดว่าสามารถเข้าจดทะเบียนในตลาดหลักทรัพย์ เอ็ม เอ ไอ (mai) ในวันที่ 1 มี.ค.นี้
นายสรพจน์ เตชะไกรศรี ประธานเจ้าหน้าที่บริหาร บริษัท เพซ ดีเวลลอปเมนท์ คอร์ปอเรชั่น (PACE) กล่าวว่า บริษัทยังอยู่ระหว่างรอผลการอนุมัติแบบแสดงรายการข้อมูลเพื่อเสนอขายหุ้นครั้งแรกให้กับประชาชน (ไอพีโอ) จากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แต่คาดว่าน่าจะสามารถเสนอขายหุ้นและเข้าซื้อขายในตลาดหุ้นได้ภายในไตรมาส 2 นี้ 
ปัจจุบันบริษัทมีราคามูลค่าทางบัญชี (บุ๊กแวลู) ประมาณ 0.50 บาทต่อหุ้น เทียบกับราคาที่ตราไว้ 1 บาท แต่ในปี 2558 รายได้ของบริษัทจะมีการเติบโตอย่างก้าวกระโดด เนื่องจากยอดขายจากโครงการมหานครมูลค่าโครงการ 1.8 หมื่นล้านบาท จะก่อสร้างแล้วเสร็จและสามารถเริ่มรับรู้ได้ 
“เชื่อมั่นว่าหุ้นของเราจะเป็นหุ้นที่มีการเติบโตสูง เพราะมียอดขายในมือที่รอการรับรู้ปีนี้เบื้องต้นกว่า 500 ล้านบาท และในอนาคตจะเพิ่มสูงขึ้น เพราะทิศทางของอสังหาริมทรัพย์ตลาดระดับบนมีความต้องการสูงมาก” นายสรพจน์ กล่าว 
ช่วง 9 เดือนแรกของปี 2555 บริษัทมีรายได้รวม 913 ล้านบาท และมีกำไรสุทธิ 85 ล้านบาท ปัจจุบันไม่มียอดขาดทุนสะสมแล้ว ในช่วงครึ่งหลังของปีเตรียมงบลงทุน 1,500-2,000 ล้านบาท เพื่อเปิดตัว 2 โครงการใหม่ คือ คอนโดมิเนียมหลังสวนและบ้านพักตากอากาศ อ.หัวหิน
นายอารักษ์ สุขสวัสดิ์ กรรมการผู้จัดการบริษัท อีสต์โคสท์ เฟอนิเทค (ECF) เปิดเผยว่า บริษัทได้ยื่นแบบแสดงรายการข้อมูล (ไฟลิง) เพื่อขออนุญาตขายหุ้นให้ประชาชนเป็นครั้งแรก (ไอพีโอ) ต่อ ก.ล.ต. ถ้าหากอนุมัติก็จะขายหุ้นได้ทันที ซึ่งบริษัทเป็นหนึ่งในโครงการ 1 หุ้น 1 จังหวัดของ ก.ล.ต. จ.ระยอง
ทั้งนี้ มีแผนจะขายหุ้นจำนวน 120 ล้านหุ้น และขณะนี้ได้เสร็จสิ้นการเดินสายโรดโชว์ข้อมูลกับนักลงทุนทั้งที่ต่างจังหวัดและกรุงเทพฯ แล้ว ซึ่งนักลงทุนให้ความสนใจและเข้าใจธุรกิจมากขึ้น
สำหรับเงินที่ได้จะนำไปซื้อเครื่องจักรเพื่อนำมาใช้ในการผลิตเพื่อให้ได้มากขึ้นและมีประสิทธิภาพมาก เพราะจะสามารถลดต้นทุน ทำให้รายได้และอัตรากำไรขั้นต้นดีขึ้น